Snemma bar á ríkri bókhneigð hjá Páli Bjarnasyni . Hann þráði að geta veitt sér góða menntun . Hann lauk kennaraprófi og stundaði einnig um skeið nám við lýðháskóla í Danmörku . Haustið 1907 gerðist Páll Bjarnason kennari í Grímsnesi og haustið 1909 var hann ráðinn sem skólastjóri Barnaskólans á Stokkseyri . Þar var hann til 1917 þegar hann réðst sem ritstjóri í Vestmannaeyjum við blaðið Skeggja sem Gísli J. Johnsen kaupmaður hafði þá stofnað og hafið útgáfu á . Páll reyndist slyngur penni , rökfastur og hugmyndaríkur . Hann vakti fljótlega máls á mörgu sem betur mátti fara í Vestmannaeyjum þar sem fólksfjöldi hafði fjórfaldast á nokkrum árum sökum mikils vaxtar í sjávarútvegi . Meðal þess sem Páll Bjarnason vakti athygli á voru ýmsir þættir skólamála , björgunarmála , búnaðarmála og líknarmála til stuðnings almenningi þegar á bjátaði . Páll lagði hart að því í pistlum sínum að bæjarstjórn yrði stofnuð þar sem honum þótti núverandi ástand óbærilegt miðað við vaxandi fólksfjölda í Vestmannaeyjum . Hinn 24. apríl 1918 var haldinn sameiginlegur fundur í sýslunefnd og hreppsnefnd Vestmannaeyja um tillögu Páls að bæjarstjórn yrði skipuð í Vestmannaeyjum . Þar var samþykkt í einu hljóði að skora á Alþingi að samþykkja lög um bæjarstjórn í Vestmannaeyjum . Í maímánuði 1918 var frumvarp um bæjarstjórn í Vestmannaeyjum tekið til 3. umræðu í efri deild þingsins og lagði þingnefndin þar til að frumvarpið yrði samþykkt . Þannig lauk þessu hugsjónamáli Páls , Vestmannaeyjar fengu kaupstaðarréttindi og voru kosningar til hinnar fyrstu bæjarstjórnar þar afráðnar 16. janúar 1919 . Hugsjón Páls Bjarnasonar um bæjarstjórn í Vestmannaeyjum og þar með breytta stjórnarhætti í byggðinnni til framfara og alhliða hagsbóta var því orðin að veruleika þegar fyrsta bæjarstjórn Vestmannaeyja var skipuð að loknum kosningum 1919 . Páll sat á fjórum af sjö listum sem voru í framboði og var hann kosinn í bæjarstjórn ásamt átta öðrum . Haustið 1919 var Páll ráðinn kennari við Barnaskóla Vestmanna ásamt þekktum rithöfundi , Sigurbirni Sveinssyni . Ári síðar gerðist Páll skólastjóri Barnaskólans og stjórnaði hann honum til dánardægurs 5. desember 1938 .